Rogaland Teater

**Rogaland Teater** er et teater i Stavanger som ble opprettet ved Stortingsvedtak i 1947.

Årlig presenterer teatret 10–14 produksjoner på fire forskjellige scener: 

Hovedscenen (350 plasser), Teaterhallen (140 plasser), Intimscenen (80 plasser) og , Kjellerteatret (80 plasser). De tre sistnevnte scenene er studioscener med varierende publikumskapasitet fra forestilling til forestilling.

I gjennomsnitt fremvises det årlig 400–500 forestillinger. 

Fra 1. januar 2019 er skuespiller Glenn André Kaada teatersjef ved Rogaland Teater.

## Historie
Teaterhistorien i Stavanger er eldre enn 1947. I 1850 oppførte daværende stadshauptmann L.W.Hansen et nybygg i Skagen 18, og i 2. etasje ble det innredet et teaterlokale med plass til 300 tilskuere med utgang både mot sjøen og Skagen.

Senere ble teaterforestillingene flyttet til Stavanger Sparekasses festivitetslokaler. Rundt 1880 fikk arkitekten Hartvig Sverdrup Eckhoff oppgaven med å tegne et nytt teaterbygg på Kannik. Arkitekten fikk fullmakt til å tegne en bygning i såkalt «proper stand» til kr. ,-. 15. april 1883 gikk sceneteppet for første gang opp i **Stavanger Theater**, med Olaus Olsen som direktør.

Teateret gikk konkurs i 1886, ble gjenåpnet i 1890 i regi av **Stavanger Theaterforening**, og gikk på nytt konkurs i 1926. Den tyske okkupantmakten insisterte på ny virksomhet fra 1940. Gunnar Eide opprettet under krigen **Stavanger Teater** som er fast amatørensemble, og fortsatte det profesjonelt fra 1945 til 1947.

Det er den samme bygningen som Rogaland Teater fortsatt bruker. Teateret er utvidet flere ganger, sist ved en stor utvidelse og ombygging som var ferdig i 2001. Da Stavanger Turnforening fikk bygget en ny turnhall i 1980 ble den gamle turnhallen overtatt av Rogaland Teater og benyttet som bi-lokaler til teateret.

## Barne- og ungdomsteateret
Barneteatret ble startet i 1957 da Bjørn Endreson tok initiativ til at det skulle opprettes et eget barneteater ved Rogaland Teater. Han var teatersjef ved Rogaland Teater i perioden fra 1960 til 1970. Etter ham ledet Edit Ottosen Barneteatret i perioden fra 1963 til 1970. Fra 1970- 1973 var Sverre Bentzen, Elsa Nordvang, Carl Chr. Thorsen og Per Egil Hovland engasjert. Elsa Nordvang ledet videre Barneteatret fra 1973 frem til 2002, da Bjørn Ravn Carlsen overtok som Barneteatersjef.

Virksomheten består i hovedsak av klubbaktiviteter for barn og unge som er interessert i teater, samt en større oppsetning hvert år. 

Til de årlige oppsetningene rekrutteres barn fra klubben til å spille alle rollene, mens det øvrige produksjonsapparatet er profesjonelt. Oppsetningene utgjør en vesentlig del av Rogaland Teaters formidlingsaktivitet.

I tillegg til faste klubbkvelder, produseres det årlig omkring 4 oppsettinger.

I 2008 fikk barne- og ungdomsteaterets leder gjennom 30 år, Elsa Nordvang, en æres-Amanda for sin innsats.

## Sceneskifte - planlegging av et nytt teaterhus

Dagens bygninger er ikke optimale til moderne teaterdrift og i 2011 startet Rogaland Teater prosjektet MOT2020 som skiftet navn til Sceneskifte i 2012. Planleggingen av et moderne teaterhus har pågått siden og vært gjennom flere utredninger. I 2020 overtok Stavanger kommune pådriver ansvaret og utreder mulighetene for en felles visjon og tomteutnyttelse med Rogaland Teater og Museum Stavanger. 

Arkitektkonkurranse for nytt teater- og museumsbygg lyses ut våren 2025.

## Teatersjefer ved teateret
* 1947–1949:&nbsp;Øistein Børke
* 1949–1951:&nbsp;Jens Bolling
* 1951–1952:&nbsp;Kjell Stormoen
* 1952–1956:&nbsp;Claes Gill
* 1956–1958:&nbsp;Gisle Straume
* 1958–1960:&nbsp;Bjarne Andersen
* 1960–1970:&nbsp;Bjørn Endreson
* 1970–1976:&nbsp;Arne Thomas Olsen
* 1976–1982:&nbsp;Kjetil Bang-Hansen
* 1982–1986:&nbsp;Alf Nordvang
* 1986–1989:&nbsp;Bentein Baardson
* 1989–1990:&nbsp;Hans Rosenquist
* 1990–1991:&nbsp;Alf Nordvang
* 1991–1994:&nbsp;Ketil Egge
* 1994–1997:&nbsp;Ola B. Johannessen
* 1997–2000:&nbsp;Eirik Stubø
* 2000–2004:&nbsp;Ingjerd Egeberg
* 2004–2008:&nbsp;Hanne Tømta
* 2009–2018:&nbsp;Arne Nøst
* 2019–:&nbsp;Glenn André Kaada

## Priser
* 2005: Årets Hedda for særlig faglig innsats
* 2008–: Tre Heddapriser til Rogaland Teater
* 2010: Heddaprisen for årets forestilling: *Vi som er hundre*

## Referanser




## Eksterne lenker
* 
* Sceneskifte – planleggingen av nytt teaterhus
* www.nto.no Årets Hedda 
* Stavanger kommune - Nytt Rogaland Teater og Stavanger Museum